বিস্তারিতভাবে বললে, আন্তর্জাতিক বিভিন্ন সনদ এবং চুক্তির সুবাদে বিশ্ববাসীর জন্যে মানবাধিকার বিষয়টি আজ অত্যন্ত গুরুত্বপূর্ণ একটি রক্ষাকবচ। এর ছায়াতলে নাগরিকরা বর্তমানে অনেক সুরক্ষিত এবং নিরাপদ। মানবাধিকারের এ সকল চুক্তি আর সনদ যারা তৈরি করেছেন আজ তারা প্রবীণ। মানবাধিকারের বদৌলতে বিশ্ববাসী দারুণভাবে লাভবান হয়েছেন এবং হচ্ছেন। কিন্তু মানবাধিকারের কারিগর- শ্রদ্ধেয় প্রবীণদের জন্যে এর সুফল ভোগের ব্যবস্থা কী আমরা নিশ্চিত করতে পেরেছি? নাকি তাঁদেরকে সমাজ-সংসার থেকে বিচ্ছিন্ন করে ফেলছি? সময় এসেছে এ বিষয়ে জবাবদিহি করার। সমাজ এবং সংসারে প্রবীণদের প্রাপ্য সেবা, সম্মান, স্বাধীনতা এবং পছন্দের অধিকার পূরণ করা সকলের জরুরী পবিত্র দায়িত্ব।